# Meuleudi Breiz ha Breiziz

* Kristen araok peb tra, goude-ze oun Breizad.
* Setu en daou c’her krenn va feiz displeget mad.
* Ne zianzavan ket evid va Bro, Bro C’hall,
* Hag he c’haret a ran keid ha m’he c’har eun all.
* Daoust da ze, gwell eo Breiz. Breiz eo va bro genta,
* Da Vreiz eo va c’halon, Breiz a garan gwella.
* Ha perak n’he c’harfen, ama her goulennan
* Ouz-hoc’h-hu, kenvroiz, ha ne dal ket ar boan
* E ve ganeomp-ni holl a greiz kalon meulet ?
* Hi zo bet ken aliez freuzet ha difframmet
* Ha n’eo red he c’haret dre ma ’z eo torgennek
* Leun a vruk hag a lann, a vein hag a gerrek.
* Dre vez skoet bepred gant ar c’houmou garo
* A zav, a gouez, a darz evel leaz tro war dro ?
* Ma vez beuzet, skubet gant ar glao, an avel
* Ma ’zeo bro dizasun d’an dud a vroiou pell ?
* Ar rebechou zo great gant an divroïdi
* A enep Breiz-Izel a zo he meuleudi !
* Na petra ’zo kaëroc’h e nep leac’h da welet
* Eget hor meneziou ? Gant Doue int bet krouet
* Da zistaol diwar Breiz avel ar gwall giziou
* A ziroll warnezhi, a gouez euz an nec’hiou
* Henvel oc’h taoliou mor gant hegar e lammont
* Oc’h kein an torgennou gant tregern e vroustont,
* E kouezont hed a hed, tiruillont d’an douar
* Hep kaout pek en nep leac’h, d’ezho gwasa kounar !
* O c’hrosmol a glevomp gant ekleo o tremen
* Skubet gant an avel a voud a zioc’h hon penn
* O vont en eur iudal en tu all d’an Arvor
* Da greski bouderez ha soroc’h an drouz-vor.
* Oc’h hor meneziou-ni klasket neb a garo
* Abek da rebechi ! Kaset pell dioc’h hon bro.
* Toc’hor abarz mervel mar tigor hon lagad
* Mar gwelomp hor menez, e tomm, a verv hon gwad,
* E savomp a zao sonn, ec’h hijomp an ankou
* A rank krenn diwarnomp tenna e grabanou.
* Piou c’houfe lavaret pegen braz levenez
* A danva eur Breizad pa zistro d’e venez ?
* Pa wel a gleiz, a zeou, er gwaremmou ledan
* A-hont bruk, ama lann, pelloc’h reier, balan
* Pa anavez an hent a gas en dro d’e di,
* О tonet en e raok e vignoun braz, e gi ?
* He gi karantezus en deuz great eul leo bost
* Evit dond da genta da fistoulat e lost
* D’e vestr iaouank karet. О chilpat, oc’h harzal
* E pok d’e dreid, ho lip, vel ki Tobiaz gwechall
* E lamm, e trid, e ouel, e tro hag e tistro
* E lavar en e iez : D’eomp, d’eomp, hastomp affo.
* Er gear pell a zo emer oc’h hor gedal.
* Ar Breizad keaz a gerz, goût a garfe nijal.
* E galon, en e greiz rannet gant ar c’hlac’har
* En deiz ma tilezaz e dad, e vam, e gear
* A lamm dre ma tosta, a drid pa wel a bell
* Euz siminal e di ar moged о sevel.
* A-hont, e tal an tan, e vam geaz hag e dad
* Gant keuz ha doan d’ezan, dour en о daoulagad,
* Ho daou en eur gichen, ho daou leun a gozni
* О deuz liez a weach en eur huanadi
* Sellet oc’h ar skabel e kornik an oaled
* War behini trezo e veze azezet…
* Pell a zo eo goullo, aoun o deuz da vervel.
* Hep briata o mab, o mab eat d’ar brezel.
* Hag hen a zo beo c’hoaz ? n’ho pezet nec’h ebet
* M’hen gwel o tont d’ar gear ; m’hoc’h euz hen gortozet
* N’her gedot ket pell mui, ma e traon ar grec’hen
* Dioc’h pehini, bihan, a lammou choug a benn,
* Evel eur voloden en deveuz diruillet.
* Sevel a ra outhi daoust ma z’eo gwall zammet
* En eur redaden hir hep tenna e alan
* E nerz a ia war gresk dre ma verra e boan.
* E dal gleb a ziver. Da zec’hi e c’houezen
* Gant e askellik flour e tinij an ezen.
* E ma war an dorgen ; brema e c’hell gwelet
* A zirazan eün-tenn e di soul mogedet
* Ti e vam, ti e dad, oc’h hen gortoz pell zo.
* Mont a ra d’an daoulin da bedi evito.
* Hi o deuz hen ganet, hi o deuz hen maget
* Evitan deiz ha noz hi o deveuz pedet.
* Hi gant o fedennou evel gant eur vantel
* O deuz hen goloet dioc’ti an taoliou marved.
* E zaou zorn zo a groaz, e lagad zo dourek
* E benn zo dizolo, pedi ra kalonek,
* Meuli Doue a ra, p’hen deuz ar vadelez
* D’hen distrei a bell bro divac’hagn de venez.
* N’he c’huitaio ket mui, deuet eo evit mad
* Da chom da Vreiz, e vro, gant e vam hag e dad.
* E galoun zo ken bar a laouenedigez
* Ma rank pedi Doue pe kaout semplidigez.
* Ar beden d’ar Breizad a zo boued pemdeziek
* Hi eo a ra e nerz, dre-z-hi eo galloudek,
* Sempl oc’h al levenez, dihegar oc’h ar boan
* Mar ped stard eur Breizad araok mont d’an emgan
* E ped ivez ken stard evit gallout trec’hi
* Al laouenedigez a laka da deuzi
* An nerz en e galoun ; pa vez great e beden
* E sav sonn en e za, soudard nerzuz ha den.
* Neuze hep treuz kammed nag hep sempladurez
* Dirak neb enebour, Breizad n’en deuz enkrez,
* Kerzet, redek a ra, kennerzet e galoun,
* Da gaout e vam, e dad. Brema ez eo dizaoun
* Da goueza hed an hent, da zempla, da vervel
* Araok o briata. Setu tud Breiz Izel.
* Enn eur vond, e tremen dreist eur wazik dour red
* E pehini kant gwech e torraz e zec’hed.
* An dour c’hleb e lagad, a bok stard d’e c’heuniou
* A zilez gant anken en eur skuilla daëlou :
* Divera ra goustad, gant keuz d’e eienen,
* Da behini, siouaz ! na zistroio biken.
* Ar Breizad zo distro, a-hont ma e dreuzou
* Ama a-z-ioc’h e benn ec’h horjell o delliou
* An diou vezen bodek oc’h pere, bihanik,
* En deuz a-zistribill, c’hoariet bransellik.
* Dindano gourvezet, e vam vad war e lerc’h,
* Ped gweach war al letoun ne c’hounezaz e gerc’h ?
* E preder, e kerz prim. — Evit kas ar c’helou
* D’e dad ha d’e vam geaz beuzet en o daëlou
* He gi mad hen dilez, a red d’an ti arok
* A lamm oc’h ar re goz goude d’ezo a bok
* A chach war o dillad euz an oaled d’an nor.
* — Petra zo a nevez ! emezo gant Kastor.
* Abaoue ma ’z-eo eat hon mab gant ar roue
* Ken laouen hag hirio Kastor n’eo bet morse
* Ne ro peoc’h nag ehan, red eo mond da welet.
* Setu an tad, ar vam, dindan o oad kroumet
* Skoaz oc’h skoaz, ha harpet an eil oc’h egile
* O sevel goustadik, o vont hag o vale…
* O c’halonou a drid ha perak ne c’houzont
* N’o deuz great dek kammed burzud braz na gwezont
* Etre divreac’h o mab, o mab eat euz e vro
* D’ar brezel, d’an emgan, d’ar gear brema distro !
* Hen briata a reont gant kemend a zudi
* N’hellont nemed gouela, meuli Doue, pedi
* Daëlou ha levenez er beden kemmesket
* A ra d’ezo o zri tanvât eun eurusded
* N’en deuz dibaot e bar nemet er baradoz.
* Tremenet eo an deiz, skoet taol hanter-noz
* Hag an tad, hag ar vam n’int ket evit skuiza
* O selaou o mab ker o prezek, o komza.
* Euz an holl broiou pell e pere ez eo bet
* Abaoue keid amzer ma redaz dre ar bed !
* Anavezet ec’h euz eur vro kerkoulz ha Breiz
* Eme an tad d’ar mab ? — Gwelet am euz aliez,
* Red eo d’in hen anzao a oa kaër da welet
* Hogen da dalvout Breiz ne deuz hini ebed.
* Da Vreiziz ne deuz bro a dalfe o hini
* Ha daoust ma zeo garo e karont anezhi.
* Evel euz ar reier e strink an dour eien
* E teu nerz da Vreiziz, p’ho ruiller oc’h torgen
* O iec’hed eo e darz a douez o bruk, o lan
* Stapit-ho oc’h douar Breiz, eleac’h kaout berr-alan
* E kennerzont, raktal, evel an Ditaned
* O zadou a bere lavaront int ganet.
* Et goude da dammall hon bro-ni torgennek !
* Oc’h hon bruk, oc’h hon lann klasket ivez abek !
* Ha ne c’houzoc’h-hu ket ar re-man zo bet great
* Da hevelidigez da vagadur Breizad.
* Evel bruk e vevomp oc’h ar roc’h distera
* Dioc’h eun neubeud douar hon deveuz hon bara
* Ha daoust ma-z’omp-ni paour, ma zeo hon buez c’houero
* E vevomp dibreder ha laouen en hon bro
* Ne c’houlennomp dioc’h den, nemed peoc’h habaskder
* Beva sioul ha mervel e kreiz hon lanneier
* Hogen arabad ve hon tenna euz a Vreiz ;
* Ne deu bruk e pep douar, evoldo eo Breiziz.
* Nan, e peb bro Breiziz ne c’hellont grizienna
* Hoc’h unan ho gweler pell dioc’h Breiz o veva
* E weler ouspen kant o wenvi, o vervel
* Gant ar c’heuz o deveuz, d’o bro vad Breiz-Izel.
* Breiziz ’zo dreist an holl douget braz d’ar c’hlenved
* D’an drouk kriz ha doaniuz zo drouk ar vro hanvet,
* N’euz poan ebet gwasoc’h eget ar c’hlac’har doun
* An anken hag an nec’h, eget ar ran-galoun
* A c’houzanv eur Breizad enep d’ezan tennet
* Dioc’h e gear, dioc’h e vro, ha dioc’h e vignoned.
* Koulskoude ne deuz den hag a c’houfe herzel
* Oc’h naoun, nag oc’h skuizder, oc’h labour, oc’h brezel,
* Gwell eged eur Breizad, pa c’hell dond a-benn
* Da drec’hi droug ar vro — pa vez krog en e zen
* E unan ne zispek nemed dond a rafed
* D’ar gear buan hag affo ; — anez, mervel zo red.
* Evelse a c’hoarvez gant darn euz hon c’henvroiz
* A gar, m’hen lavar c’hoaz, dreist peb tra o Bro Breiz
* Ne c’houfe den hen nac’h. Piou ne anavez ket
* Son ar zoudard iaouank e Kastel-Paol ganet
* Evel kalz a re all mantret gant ar glac’har
* Da rankout dilezel e dad, e vam, e gear
* E vignoned karet, ha Kastel-Paol e vro
* E dour dantelezet, ar c’haëra tro-war-dro
* E gleuziou alaouret, e gerrek, e vor don
* E kollaz e holl nerz, e rannaz e galon.
* Dre ma tec’he dioc’h Breiz, e zaoulagad dourek
* War peb torgen uhel, peb menez, peb karrek,
* Evel eur wennili a nij a denn askel,
* A dro e spered heb ehan war-zu Kastel.
* Ne rea nemed gouela bemdez, huanadi,
* Ha vel eun den skoet war e dreid dizec’hi
* Ne gave e nep leac’h nep laouenidigez
* Dond a reaz ken treut, ken seac’h hag eur spez
* Disken a re er bez, dare oa da vervel,
* Poe lavaret d’ezan distrei da Vreiz-Izel :
* Pa glevaz ar c’helou e tridaz e ene.
* E lammaz da boket d’an eil ha d’egile
* Goude hen gwelljot prim etrezek Breiz-Izel
* O redek, o kerzet, o vonet en dra c’hell.
* Ken buan e tiredaz, ma kouezaz sempl d’an douar
* Diwar Menez-Are pa welaz tour Kreiz-Kear,
* Tour kaër ha binniget, karantez Kastelliz
* Tour hag a zao ken uhel evel ma sao o feiz !
* Pegoulz e c’hellin-me euz ar vac’h-ma tec’het
* Ha distrei evel d’an d’am bro muia karet ?
* Euz a Gastel ivez me a zo ginnidik
* Evel ar zoudard-ze a c’halvet Yvonik
* Pa hen deuz bet korf, pa n’oa nemed eur spez
* Aman etouez kant all skouer Breiziz e tiskouez.
* Pegement ni Breiziz e karomp Breiz-Izel !
* Gwell eo ganeomp mervel eget hi dilezel
* Ne d’eo ket heb abek, ne c’houfe den kredi
* Pegen braz levenez, pegement a zudi
* A zo o chom e Breiz, nemed Breizad e ve
* Ha d’hon tamall ’euz leac’h pa-z’omp great evelte ? ?
* An holl na anavez, m’hen goar, hon levenez
* Hag evit hon gweled na daou na tri dervez
* An den speredusa a daol e droad er bed
* Hon c’hredo reuzeudik, a vezo faziet.
* Hon laouenedigez a guzomp en hon c’hreiz
* Evit he zanvâ mad eo red genel e Breiz.
* Ha dirak peb unan ne drid hon c’halonou
* Na den ebed n’hon gwel о skuilla hon daëlou
* Pep tra deu d’e amzer : mаг deuz er bed-man poan
* Ez euz dudi en nenv. — Bleun a deu er balan
* Pa vez gant an ezen stlapet dreist ar mor braz
* An erc’h, ar ienien, ar glao, ar reo, ar sklaz ;
* Ha ni c’hell beza paour, beza leun a anken
* En eur vro goloet a vleuniou aour melen !
* E pe leac’h, e pe vro, e sao el liorzou
* Bokedou a rafe d’hon re ni koll о liou ?
* Bokedou a rafe kemend hag hi c’houez vad ?
* An aour hag an arc’hant a veler a vlokad
* Oc’h hija war al leur hed a hed ar c’hleuniou
* En dro da Vreiz-Izel hag en he gwaremmou ;
* En о zouez e klever о richannat о c’han
* Ar voualc’h, an eostik, ar pabaour, ar sidan
* О sevel о mouez iê gant kan an alc’houeder
* A gasont d’an nevou, da veuli о c’hrouer.
* Eveldo eo Breiziz war lein о meneziou !
* О c’halonou a lamm, a sao eëun en nenvou
* A zo ganto karget a eneou santel
* Nijet di a vanden euz hon bro Breiz-Izel.
* A bell zo Breiz-Izel zo galvet bro ar Sent.
* Er Baradoz hon beuz mignoned ha kerent
* A bed Doue bemdez da zigas d’hon skoazia
* E elez binniget, ha evit hon maga
* E holl vadeleziou ; — ganto holl kennerzet
* Breiziz en о foniou zo laouen a spered.
* Gwell evit eur Breizad piou a c’houfe tanva
* Dudiusoc’h levenez о klevet о kana
* An avel dre ’r gwez braz ? O klevet o fringal
* En draonien, er menez, ar bandennou chatal ?
* O klevet an drouz-vor o tregerni a bell
* Oc’h unani e vouez gant krosmol an avel ?
* Nan, gwell eget e Breiz e nep bro ne welfet
* Ar gwagou o lammet evel mêot kounaret
* O koenvi, o ruillal, o tisken, o sevel,
* o vond, o tond pa fell, bevel oc’h eur vransel,
* O tiroll en eun taol grac’hellet bern war bern
* Da skei oc’h ar c’herrek a vroustont gant tregern
* Gant o stronz hed an aod an teven a horjel
* Gant o zrouz hag o freuz, ar skouarn a voudinel.
* Ne oufet ket gwelet tra spontusoc’h, kaëroc’h,
* Klevet heuzusoc’h kan, dudiosoc’h soroc’h,
* Sellet outo o tont vel eur vanden chatal
* Ar pennou gwen en ear savet dreist ar re all
* A red, a gas araok ; gant hast e tiredont
* Kreski a ra o nerz, oc’h an aod e lammont
* Evel tirvi pennfoll e tourtont ar c’herrek.
* E kemeront penn-herr da zigerna o bek
* Ar re-man ne flachont, vel mammou oanigou
* E c’houzanvont heb van taoliou pen ar c’houmou
* A darz, a strink o ëon evel leaz ridellet
* Tro-war-dro d’ar c’herrek gwalc’het ha disgwalc’het
* Ar gounar ëonennet a gouez er c’hougoniou ;
* Eno e tro ’r gournad oc’h ar biliennou ;
* Ho ruill hag ho diruill ha gant trouz ha storlok
* Ho c’has du-man, du-hont ho stok hag ho distok
* Ho stlap e toullou kuz dindan an oad kollet
* Ho bruzun e mil dam evel pa vent malet.
* An trouz a glever don, pell dindan an douar,
* El leac’h ma tro ar mor evelse gant safar
* Zo henvel oc’h kurun, diouz strollad tud diboell
* Zo deut d’en em vuntra a fetepaz a bell.
* O klevet pell goude en aod huanadou
* Kalz a dud en Arvor a gred int hirvoudou
* An anaon dilezet bet lonket gant ar mor
* Da c’houlen pedennou deut euz ar purgator.
* Arabad ober goap e Breiz, an holl a oar,
* Hag Doue ’ren ar bed : an nenv, ar mor, an douar
* A c’hell dre-ze pa gar evit hon c’helenna
* Dre drouz ar mor spontus hon lakat da grena.
* Ar mor en e gaouad e den d’en em skuiza
* Terri a ra varnan, e goumou a reiza
* O weled eo trec’het gand an aod, ar c’herrek,
* En deuz mez, en emgan, hag e gein torgennek
* Pleget ha displeget, a zoubl hag a zisken.
* En em laka a hed, plean, eeün ha diroufen.
* Brema setu hen reiz o floura goustadik
* Ar c’herrek, oc’h pere e tirelle bremaïk.
* Evel war eur oarem, pe war eur mellezour
* E vransel skeud an aod en eur dec’het en dour
* E tro hag e tistro, e kren hag e rodel
* Ez a gant ar rouden war an treaz da vervel.
* O mor kaër binniget, mor braz ha gallouduz,
* Perak, brema laouen, n’euz pell oaz ken spontuz ?
* Lavar d’in-me dorn piou a zav vel eur bluen,
* Mor, da wagou pouner ha goude ho disken
* Ho laka reiz ha donv evel denved tener
* A anavez pell-zo mouez karet o mesaër ?
* Dorn an hini a zalc’h ar bed war he aëliou
* Hag evel eur votez hen tro, war he c’hinou
* Dorn an hini en deuz difaillet pep guden
* Reizet pep tra er bed ; an noz, ar sklerijen.
* Dorn an hini en deuz laret en deiz kenta,
* D’ar mor ha d’ar gwagou : mervel a reot ama.
* Abaoue, gweach ebed, laouen pe diboëllet
* Dreist ar veven merket n’hon euz ket tremenet :
* Komz Doue ’zo nerzuz. An nenv, hag an douar
* A gas hag a zigas ’vel eur bleiner hegar.
* Reizet en deuz peb tra gant skiant ha gant furnez
* An heol hag ar stered, an doullen, ar menez.
* E Breiz-lzel en deuz, vid bevenna ar mor,
* Berniet ha grac’hellet hed-a-hed an Arvor
* Kerrek stank, ha reier dantelezet, fraillet,
* Roget, ha roufenned, ha vel an dir kaled.
* En traou kaër ha spontus, ha Breiz-Izel ne dal
* Me hen goulen brema, kement hag eur vro all ?
* Petra ve kavet c’hoaz da damall en hon bro
* Gant kerrek ha mor don hi kelc’het tro-war-dro ?
* Evel labousigou kloz ha tom en o neiz
* Ni zo diwallet mad dioc’h peb seurt drouk e Breiz
* Avel ar gwall giziou ama ne c’hell netra.
* An teodou fall hepken a glaskind hon ranna
* O holl komzou ouzomp na ra kemend a c’haou
* Hag ar oc’h eur roc’h eun taol penbaz pe zaou.
* Euz o holl zeodadou ne reomp ket muioc’h a van
* Eget na ra ar mor euz daou pe dri gef-tan.
* Soubit-ho enna hag e vezint mouget,
* E welot o zan ruz troet holl e moged.
* Soubit en hon c’halon evel ar mor ledan
* Soubit heb aoun ebed, soubit ’ta prim buan
* Ar gontam diveret a enep Breiz-Izel
* Hag o gwelot raktal o vouga, o vervel
* O trei nann e moged, a skub an avel dro
* Mez en karantez ouzomp, hag ouz bon bro !
* Euz ar pez a laran a ve kalz a skoueriou
* Koulz gwechall ha brema, ma heuillet o roudou.
* Kaër a ve lavaret, Breiziz a zo tud vad
* Tud o oar disteurel eun daou pe dri deodad
* Hag ouspen ma ve red. Arabat evit-se
* Mar d’eo lem hon zouchen, hor flippata ni re.
* Rak daoust d’hon trugarez e sao ar gwad d’hon pen
* Pa vezomp divudet eo diez hon diarben.
* Nan arabad da zen donet re d’hon gwaska
* Na dre ma-z’omp kalet klask gwasoc’h hon gwaska
* M’omp mezek d’hen anzao, kalet eo hon pennou
* Hag evel ar reier stard eo hon c’halonou.
* Pa vezomp en emgan, n’omp ket ken diodet
* N’anavezomp ervad piou zo hon mignouned
* D’ioc’h hon enebourien. D’ar re-ma gwaz a ze,
* Damanti rei d’o ler mar tennont o c’hleze
* Piou int ? N’euz fors ebet ha pa vent diaoulou
* D’eut euz fonz an ifern da c’hoari o zaoliou.
* P’hon gwelimp kil ha drem e sounno o baro,
* Pa stokimp-ni enno e falc’ho ar maro.
* Ni a zo paotred stard, hag a oar kregi du
* O skei gant hon pen-baz a droiou a bep tu !
* Gwaz a ze d’an hini a vo ganeomp kazet
* Ha pa ve dir e gorf e vo aze brevet,
* Draillet ha bruzunet ha malet e mil dam !
* Eleac’h ma kouez hon taol an houarn a c’hargam,
* Al luc’hed a zistrink, an dud a ruill, a stok…
* Lennit hag e wellot. Goulennit oc’h Bembrok
* Hag oc’h e dregont Saoz war dachen Ploërmel
* Hag edont o c’hoari gant paotred Breiz-Izel ?
* En deiz ma oe d’ezo bruzunet o eskern,
* Daoust ma oan tud garo, o zregont bern war vern
* E oan stlapet eno. — Etouez eur bodad gwez
* D’an holl dremenidi gant lorc’h ni c’hell diskuez
* A-dost da Josselin e kever Ploërmel
* Hanoiou hon c’henvroiz. Neb a oar lenn, a wel.
* O zregont int merket war eur mean marmor kaër
* Hag evel en emgan ar marc’hek Beaumaner
* A zo er penn kenta. Kanomp o meuleudi
* Ha re kement Breizad o deuz, en hon Bro-ni,
* E Bro C’hall, e pep leac’h, hirio, e peb amzer
* Diskouezet skler d’an holl eo hon taliou pounner.
* Ouzomp piou a harzfe ? — Ha n’oant ket euz a Vreiz
* Klisson ha Duguesclin ? O daou evel daou vleiz
* Skigne spont hag enkrez en eur vanden denved
* O lekent da dec’het en o raok p’o gwelet,
* O klevet o hano, ar c’heriou a grene
* Evel gedon lijer ar Saozon a rede.
* Ne veze en ebad nep a stoke outo.
* Ha lavaret c’helle : Deomp, tec’homp affo !
* Gant drem o c’hlezeier evel gant morzoliou
* E traillent ar pennou, o faoutent hed a hed
* Evel gant eur falz lemm e vez kaol dibennet.
* Sellit ha c’houi a wel a-hont daou daro gouez
* O terri krenn o nask, o tilammet er mez
* Kounaret o vresa, o ranna dirazo
* Gant o c’herniel spontus kement a zo en dro.
* Eveldo hi ho daou pa dizont ar Saozon
* A sko a gleiz a zeou, a nerz o c’horf ha sonn,
* A ruill an dud war vern ; tro war dro na weler
* Nemed tan ruz ha gwad ; a bep tu ne glever
* Nemed trouz an taoliou, kri-forz, huanadou
* A voug krenn er gouzouk. Ganto falc’h an ankou,
* Kemend ’zo e flastront a sklapont a c’hrac’hel
* Evel skourrou torret gant eur barrad avel.
* Setu war peb tachen penaoz Breiziz gwechall
* А bile ’vel ar glao enebourien Bro-C’hall,
* О falc’he а dro hir evel strêva gouzer
* A c’hardenner a-hed da vreina gant ar c’houer,
* Piou az afe a-benn da zonet d’o zamall
* Estr eget-ho e Breiz euz bet kant ha kant all.
* En о raok, var о lerc’h, paotred stard ha kaled
* А c’hoad iac’h ha nerzuz, а staon du ket dantet,
* Killeien heb о far hag a oa lemm о bek
* Chas hag a groge iud pa c’hellent tapout реk,
* Meot euz ar re wella а gafed en dachen
* Da gemeret о lans da deurka peb taol-penn.
* Prest а ve о c’herniel pa ziskrogont о dent
* Neuze ve mall skrabat ha skei mibin en hent.
* Anez e welet prim, kik kroc’hen ha pastell,
* Ar gwad о tistrinka hag an dud о vervel !
* Gant Breiziz eo gwelloc’h kant gweach beza lazet
* Eget ruzia war zouar, о veza bet trec’het.
* Biskoaz n’euz bet gwelet eur Breizad о kila
* Gwelet int-bet maro о chom sonn en о za,
* О lakat da grena c’hoaz о enebourien
* Dirag an holl heb aoun, Breiziz savit ho penn.
* Gwelet euz bet eur gear (tra dibaot c’hoarvezet
* Gant hon breur Duguesklin epad e vuez trec’het)
* E tigerri he dor d’ezan pa oa maro !
* En e raok, evel d’an Breizad stard ha garo,
* Arzur а Richemond, koulz marc’hek ha hini
* А zo red da henvel hag ive da veuli.
* Livirit d’eomp, Saozon, n’hen anavezit ket ?
* Oc’h heul ar verc’h Janned n’hoc’h euz hen ket gwelet ?
* О tiwall anezhi, henvel oc’h eun eal mad
* Oc’h hi skoazia bepred, о terc’hel, о pilat,
* O tistrei divarnhi dremmou ho klezeier
* А dorre, p’o zize, evel bruzuna gwer.
* E peb leac’h e veze bepred er penn kenta,
* Evel eun orz о skei, ha peb taol о toulla
* Renkou stank ar Saozon а goueze en e raok
* Evel delliou melen dre an avel а stok.
* Ma vije bet eno p’oa kemeret Janned,
* Saozon, c’houi ho pije anezhi diskroget.
* E pep kear e Bro G’hall hag en holl galonou
* Estr eget en he bro sever d’ei skeudennou.
* Pell goude Dugesklin, Corret ar grenader
* Ganet en Keraez, marvet en hon amzer
* A oa Breizad ivez, den a skiant kalonek,
* Ken gwest en emgannou, hag eur iez brezonnek
* Koulz oa da doulla don bete grisiou eur iez
* Evel m’oa da bignat war gern uhel eur menez !
* Dreist ar vein, ar reier, e save e vaniel
* A-benn d’an holl stourmou a enep an avel
* E chache war e lerc’h, tud, kezek, kanolliou,
* Eleac’h ia an éred da ober o neiziou.
* Evel eun taol kurun goude prim hen klevet
* En tu all d’ar menez en eur strinka luc’hed
* O krozal, o strakal, o tisken d’an daou-lamm
* O flastra en e raok, o terri e mil dam
* Kemend a stourm outan evel eur roc’h a bez
* Diskolpet a disharp goude koll e c’hompez,
* A loc’h an, em zibrad, a horjel war he c’hern
* En em laosk da goueza gant strons ha gant tregern
* A stok, a lamm, a ruill, a red dre an dorgen
* A ia vel ar gurun da goueza en doullen
* O lezel war e lerc’h tan ruz, gwad ha ludu
* Evelse eo Auvergn, pa zisken war e du.
* E pigos hag e pil war an enebourien
* A gouez en dro d’ezan vel grizil en dachen
* An hini c’hell tec’het a skrab en eur iudal,
* E gleze hirr a diz hag a flem kevatal
* An tan foultr ne fraill ket buannoc’h er wabren
* Eget na doull a benn eskern, kik ha kroc’hen.
* Dirazan e kizer stard ha c’houek a galon.
* O tistrei d’an emgan eo bet gwelet heb aoun
* O sevel, o samma, o tougen war e gein
* E vignon diskaret dre ar gwad hag ar vein
* O tiredek gantan heb beza bet tizet
* Gant eun den gallouduz oe d’ezan kinniget
* Eun devez eur garg vraz, madou ; pe tra ober ?
* Auvergn ne c’houlennaz nemed eur boutou ler.
* Kement tra en devoa a oa d’e vignoned
* D’e gerent, d’an estren, dreist-holl d’ar zoudarded
* Kalz e kave gwelloc’h kaout diouer e-unan
* Eget gwelet eun dorn o vont goullo dioutan.
* Pa n’helle roi netra da neb a c’houlenne
* Nag ober vad ebed e galon a ranne.
* Eun dervez a oe bet eur mignon glac’haret
* O rankout dilezel e vab muia karet
* Da vont d’ar vuntrerez ’vel e vugale all,
* He oa bet lazet holl en eur skoazia Bro-C’hall.
* Auvergn a lavaraz : Mignon, sec’h da zaëlou
* N’oun ket re goz, me gred, evit dougen armou
* Me ielo en e leac’h. Hag evelse reaz
* D’an oad a seiz blavez ouspenn hanter kant vloaz.
* Raok kuitaat e vro, vel eur zoudard dister
* E oe great euz Bro-C’hall ar C’henta Grenader.
* Eur c’hleze a enor oe d’ezan digaset
* Ganthi ez eaz raktal, neuze a lavared,
* Brema eo red d’in mont vit ar veach diveza
* Da c’hout ha me c’hello he lakat da drouc’ha.
* Da c’hout ha ne devoa da ziskar enebourien
* Brema evel gwechall ho zeurel oc’h torgen.
* En eur zerc’hel a gil, a zrem, a gleiz, a ziou
* Ha mervel mar gellan. Perag leun a zaëlou
* Ho kwelan, soudarded, petra zo c’hoarvezet
* M’emoc’h evel spesou mantret ha glac’haret ?
* Petra cho$^{[sic]}$ a veler bemdez o c’hourinad
* O rei lam d’an ankou, a c’hell kaout kalonad ?
* Ia, kalonad hon euz, hon breur mad, hon mignon
* Auvergn ar grenader, treuzet poull e galon
* A zo maro, siouaz. N’her gwellimp birviken.
* Brema me vel er vad ez eo braz hoc’h anken.
* Ne d’eo ket heb abek, koulskoude eo kouezet
* P’eo marvet vid e vro, laouen braz eo marvet.
* Auvergn a oa ouspen eun den skouer an dud vad
* Enor ar soudarded hag a galon Breizad
* Tud a Geraez, Breiziz, kanit holl meuleudi
* Kanomp e veuleudi, dreist han ne deuz hini.
* Kristen e oa ganet ha marvet eo kristen
* Kanomp e veuleudi, kanomp holl da viken.
* Karet a rea e feiz, dreist-holl ive e iez
* Da dalvezout d’an holl Breiziz c’hell hen diskouez.
* E Breiz hag e peb bro eo dibaot an dachen
* Ne welaz n’oun ped Saoz astennet o liven,
* O poulladi o gwad distrinket euz o c’hreiz
* Gant an taoliou pounner a roaz d’e tud Breiz.
* Gwechall ar varc’heien goude en em ganna
* A veze ’n o buez ar vignoned vrasa
* Evelse eo breman Saozon ha Gallaoued,
* Gwechall enebourien, ha hirio unanet
* Brema holl barz ar peoc’h n’em garimp da viken,
* Eveld’o, ni Breiziz a daolo ’uz d’hor penn
* Hon droug, hon c’hasoni, mar roont d’eomp o ger
* Ar Saozon, da grenna an holl bennaskou berr
* A wask stard war gouzouk hon breudeur euz a C’hall
* A-nez, draill ha brezel d’ezo evel gwechall.
* Ar Galliz a zo d’eomp kerent tost mignoned,
* O gouen zo hon hini, o gwad ennomp a red.
* Ni zo skourrou skignet a-bell dioc’h ar Wezen,
* Mez ar Galliz a zo ar c’hef, ar penn-grizien.
* Ar skourrou, ar griziou, gant ar c’horf zo unan,
* P’eo bihan ar wezen pe hi a zo ledan,
* Pa zeu eur barr-avel da heja ar brankou
* Ha da derri eur skour, e kren kof ha griziou,
* Ha pa sko ar vouc’hal da droc’ha ar c’hrizien
* E weler oc’h heja korf ha bek ar wezen
* Evelse, hed eur wech, eo bet Breiziz Galled,
* A viskoaz da vrema o deuz en em garet
* Daoust m’edont e Bro Saoz peotramant e Breiz
* Ez euz bet etrezomp bepred karantez, feiz.
* Ar feiz, ar garantez, a lam dreist ar mor doun
* Treuzi reont arbed evit kaout o mignoun.
* Da heul eur gwir vignoun ’ia eur galon dener
* Buanoc’h ’ged an deiz e red skanv ha lijer ;
* Heb ehana, noz deiz, ez a dreist ar c’hoummou.
* Heb skuiza, sao uhel dreist an holl veneziou,
* Dre an tan hag an dour, e-eneb peb avel
* E nij d’e gaout atao dre nerz he diouaskel.
* Evid treuzi ar mor, an douar, an nenvou,
* Ar sperejou hepken a heuil ar galonou.
* Dreizo, Breiziz-Galliz a en em wel bemdez.
* En em skoazia reont beb eil dre o enkrez,
* Pa n’ellont a-hend-all dond d’en em gennerzi
* Na lakat etrezo ar mor da zizec’hi.
* Kentoc’h e tizec’ho, daoust m’eo ledan ha doun
* Eged euz ar Galliz e kollfe Breiziz koun.
* Pa welemp hualet hor breudeur vel chatal,
* Taolet ha distaolet evel m’oamp bet gwechall
* E taolemp dreist ar mor mil malloz d’ar Saozon
* Dic’halloud d’o harpa e ranne hor c’halon.
* Brema hon euz fizianz pa ’zint hor mignouned.
* Ha d’ezo trugarez evidoc’h holl Galled
* Brema Breiziz, Galliz, Saozon ha Gallaoued
* A lakei da gila kement pobl zo er bed.
* Dre ar pez zo laret, c’heller gwelet er vad
* Breiziz zo kalonek e peb oad, e peb stad,
* Kalonou dirennet oc’h o enebourien,
* N’euz ket gwell eget-o d’o madoberourien.
* Ne ankounac’hont ket nag an droug nag ar vad,
* E peb lec’h, e peb bro hag ivez e peb stad,
* A dost evel a bell, kerent ha mignoned
* Evel bara gwiniz a zo ganto karet.
* Ne d’eo laret nebeut, dibaot Breizad mar gell
* Diwar eur gachen wenn diskolpa eur bastel
* Ne vo lent d’he boulc’ha. Koulskoude euz aleiz
* A c’helfe kaout bemdez bara gwiniz e Breiz
* Ober fest ha larjez evel meur a hini
* Hag a zo gwell ganto (ne d’eo dre bizoni).
* Beva e c’hiz ho stad gant bara torz zo c’houek.
* Ne gredan e ve leac’h da gaout abek
* Ho meuli a dlefed hag ouspen e kav d’in
* An holl lipouzerez, ar bara gwen, ar gwin
* Eleac’h starda ’r galon a zeu d’he dinerza
* Da lakaat bout tener hag aliez da zempla.
* Mad int evit maga gragez hag aotrouien
* A zo skanv o labour hogen an dieien
* O ruilla mein ha douar, o palat oc’h arat
* O falc’hat, o vedi, o tourna, o varrat
* Oc’h o labour pouner ne oufent ket herzel
* Eleac’h beza fetiz ma ve bling o zinel.
* Kalz a dud a lavar bara Breiz a zo
* Brennek hir, koloek ha d’ar gouzouk garo.
* Brennek eo ha dinaoun mad ouspenn da garga
* Gouzougou int stambouc’h neuz ezom da skarza.
* Mar d’eo stard d’ar genou ez eo c’houek d’ar galoun
* Neuz bara fall ebet d’eun den iac’h en deuz naoun.
* Er c’heriou gant avel m’eo mad da dieien
* Ar bara stoufaillek a ra ar fournerien
* Re skanv eo evito, ne stag ket oc’h o staon
* Ne ket founnuz awalc’h abred e za d’an traon
* An dieien e Breiz estr eget o bara
* Gant pehini heb kelen hellont en em vaga.
* O devez en o douar, en arvor, er menez,
* Gwiniz, segal, heiz, kerc’h, gwiniz-du, patatez
* Gant pere e reont holl krampoez, farz, iod, souben,
* Gwella traou a gafed da gennerzi an den
* Pa gar oc’h al labour e tigor ar galoun
* E vez red kaout boued stard da zerc’hel an den soun
* Aliez e meuz klevet nosped tiek o laret
* N’euz par da voued fetiz pa labourer kalet
* C’houezek aleiz he gor en eur zac’h ler avel
* Pe ma hen c’havet reud kargit hen bar abel.
* Ha pa vezo leun kouch stardit ar c’hourizen
* Ken ma vo bouroumoc’h eget eur wadegen
* Маг waskit warnezan e teui d’en em zestum
* E wano, e plado e vezo bouk laosk stum
* Eleac’h eur zac’had ed mar bez warnezan
* Kentoc’h eget plada a tougo anezan
* Tieien bevet c’houek pa vezont re zammet
* A varv dindan о beac’h kent get beza trec’het
* Arabat ta da zen tamall magadurez,
* Labourerien douar Breiz. Teir gwech pep eiz devez
* O devez kik moc’h sall, anduill, kik mogedet
* Koulz pe well a kik rost da zevel ar vruched
* Diwar nosped tra hag e lippont o mouriou
* Evel tattez, kwign iod, farz d’arbot, leaz ha viou
* Amann euz ar gwella a oufed da danva
* Gantan Breiziz a frit pesked ha n’ouz ped tra
* Da rei d’o mignouned, d’o c’herent, d’an estren,
* A zeu vit ho gwelet, Tieien, Beleien
* Bourc’hizien, neuz forz piou, daoust a c’heller laret
* A vez holl gant Breiziz ervad digemeret.
* A dreist-ho holl ar re a oar ar brezonek,
* Iez ar gwir Vretoned, tud leal, kalonek.
* Nep a oar brezonek a gav digemer mad
* E pep korn euz a Vreiz hep c’houezi dour na gwad.
* A veac’h e vez taolet an treid dreist an treujou
* Ma laker war an daol an doubler wen, kik, viou,
* Krampoez ha gwin ardant : pez wella zo en ti
* A roer a galon vad e Breiz, d’an tremenidi.
* Breiziz euz an traou dous ne danvaont ket aliez
* Nemed da c’houel, da fest evel da volarjez,
* Da fest ar wadegen eur weac’h pe ziou er bloaz
* Neuze e stagont c’houek rak dre n’int ket boaz.
* Breiziz vel a veler o deuz d’en em veva
* Kemend o deuz ezom ; eleac’h gwin da eva
* Nep n’en deuz ket a jistr, c’hell terri e zec’hed
* Er waz hag er fenten gant eur banne dour-red.
* Euz ar reier e Breiz e tidarz dour eïen
* Zo gwelloc’h, iac’husoc’h, eget dour ar vinien.
* Heman a zao d’ar penn, egile ne ra ket ;
* Ar bara zoug an naoun, dour a dorr ar zec’hed.
* Evidon, me lavar ne gavan netra gwell
* Eget eur banne dour o tont euz ar stivell
* En e gichen pep gwin evach an doueou
* Ne dalont ar gwellan a vez roet d’al leuëou.
* Ker mad her c’havan holl m’hon euz poan o kredi
* E ve e bro ebet dour koulz hag hon hini.
* Na petra ro Doue d’ar zent ha d’an elez
* Da eva en nenvou p’ en deuz ar vadelez
* Da skuilla war an douar dour hag a zo ken mad ?
* Meulomp hen holl, Breiziz, na vezomp divezad.
* Koulskoude ez euz darn a lavar hag a gred
* Breiziz evel tud gouez gant boued chatal bevet
* En em vag, emezo, gant pep seurt teoachou
* Gant kolo, foën, trichen, mesket etouez louzou,
* Ar re gomz evelse n’o deuz ket hon gwelet
* Dioc’h skridou diskiant omp ket ganto barnet
* Ma vent bet en hon touez, ma oufent hon doare
* O c’hreden, o lavar ken prim all a drofe
* E Avelfent eo Breiziz kerkoulz tud hag ar re all
* Bemdez bevet kerkoulz hag ez int en Broc’hall.
* Dezho e ve anat o deuz lennet geier
* O deuz kredet da dud ne dlefet kredi ger
* Da dud douget d’an droug ha diskennet e Breiz
* Evel en eur c’hraou denved e tiskennfe eur bleiz.
* Evit klask hor mouga gant o c’homzou hedro,
* Da dud ne anavent nag hon Breiz nag o bro
* O deuz en eur dremen dre greiz an hentchou braz
* C’houesseat teil hag hanvoez evel ma ra ar c’had
* Hag a zo eat goude da iudal a bouez penn
* Dre bevar c’horn Broc’hall eo Breiziz diempenn,
* Tud lov ha divadez tud hag a zreb o boued
* Boued a zebront heb forc’h, ha gant o bizied
* Abarz mont d’an ebat eo red mad evesaat
* Goude diskuill an droug eo red diskouez ar mad
* Ho daou int er bed-ma vel Breiziz, Gallaoued
* Harp oc’h harp e pep tra evel o deuz touet,
* Goude lounka hon dien, hor c’hrampoez, hon amann
* A bell bro ez euz tud n’ouzont e teuont ac’hann
* Hag a gred omp tud gwez. Ma vent epad an deiz
* O tiskolpa letoun, o vizina e Breiz,
* N’ho defe ket a heug o welet eur Breizad
* O tibri kig ha farz heb forc’h a grabanad
* Gwir eo gant loaiou arc’hant pe gant ferc’hier aour
* Ne zreb Breiziz o boued na pinvidik na paour,
* Kalz e kavont skanvoc’h, didannoc’h d’o genou
* Dibri gant loaiou koat. E pep bro euz giziou.
* Hon re za evelse perak hon zamalfed ?
* Daoust m’eo hon daouarn, daoust ma z’int spinac’het
* Fraillet gant al labour, skalfet gant ienien
* Ez int ken dilastez ha daouarn aotrounien !
* Hag ouspenn n’ her goulen, hag an dourn ne c’hell ket
* Da gas boued gounezet d’ar genou heb benvek ?
* Ne oufe den kredi nemed Breizad e ve.
* Ar zaour a zo gant farz vez debret evelse,
* Aleiz ar grabanou. Anaout eun den a ran
* A gar eun tam boued mad kement ha peb unan
* Ne gav netra ker c’houek hag eun tam kig ha farz
* Debret gant ar pemp biz. Arabad d’eoc’h c’hoarz.
* An den ze en e vro a zo skouer an dud vad
* Den a feiz, a furnez, hag ouspen eur Breizad.
* Euz ar re dibabet ne deuz kalz evel d’an
* Dibaot e tiwanont, siouaz deomp, en oad man.
* Distag eo e galon dioc’h holl madou ar bed
* Euz a bere ne zalc’h nemed ar pez zo red
* Evit en em wiska, evit kaout e vara,
* An nemorant a zo eat en eun tam diveza
* D’ar beorien ezommek, d’an holl dremenidi
* A gav bepred noz-deiz dor digor en e di.
* Daoust arabad kredi eo henvel oc’h an dero
* A veve gwechall goz etre daou vor c’haro.
* En e amzer oa par. Brema e ve diskiant.
* Faë rea war peb vad, dreist peb tra war arc’hant.
* Eun dervez o welet hed eur waz eur bugel
* Oc’h eva gant ezom, e torraz e skudel
* O laret a bouez penn : a vreman da viken
* N’em euz ezomm mui seurt nemet va dafaden.
* Petra a lavaror ; ha n’oa ket reuzeudik ?
* Netra ! E feiz va zud. Mondian pinvidik
* kreiz e holl danvez ne hello ket karga
* E galon zo paourroc’h evit na n’eo hema.
* Evit hen diskouez sklear n’eo ket red beza gwiziek
* Gant sklerijen an deiz gant eur mean da bluek
* Ez eo drant e galon ha laouen e spered.
* Gwelet en e gichen Alexandr mest ar bed
* O c’houlen digantan petra en deuz ezomm
* — Va lezet emezan da zerc’hall va c’horf tomm
* Oc’h an heol a virez warnon-me da bara.
* Etre an daou zen hont ez euz eur veven greiz
* A c’heller da heuilla hag a heuiller e Breiz,
* Breiziz a zo eüruz heb kaout arc’hant nag aour.
* Nep a zo spered eün, na ve gwech abed paour.
* Ne zeuz neblec’h netra na gavont en o bro :
* Doue a garont mad, Doue d’ezo a ro
* O gwalc’h euz a bep tra ; o gwisk hag o bevans
* Evit gwir ne zougont kement a zismegans
* Da vadou ar bed-man ha Diogen gwechall,
* Hogen ne glevan ket e ve leac’h d’ho zamall
* Ma ne fell ket d’ezo kaout diwar goust nep den
* Na madou, na danvez, na gwennek, na spillen,
* Ma ne fell ket d’ezho nemed dre lealded
* Dibri o zamm bara pa vez c’houek gounezet
* Arabat ken nebeut klask kemeret o zra
* Pe ho gweler raktal oc’h en em zifreta
* Savet soun o c’hriben, o skrabat, o redek
* Eur gwennek gonezet a dal meur a wennek
* Talout a ra ar boan ve klasket e pep leac’h
* E ve troet a enep an ti deuz traou d’an neac’h,
* Evit kaout eun dra pe gollet, pe laëret
* Eur Breizad a iafe d’ar penn all euz ar bed.
* Pa vez distro d’ar gear heb gellout kaout e dra
* E lavar eur beden, e teu den em westla
* D’eur zant anavezet evit digas da goun
* Euz an oll draou kollet ’vit diskuill al laëroun
* Pe evit dizolei an traou a zo goloet
* Gant an diaoulou lostek warnezan azezet.
* An dra gollet kavet, Breiziz a vez laouen
* Neuze e leverer raktal eun eil beden
* Da drugarekaat ar zant pe ar zantez
* Ho deuz ho zelaouet gant eur gwir vadelez.
* Araok ober pep tra Breiziz a bed Doue
* Er meaz hag en o ziez, en noz hag er beure.
* Pa stourm eun dra outo e kreiz o labouriou
* Gant eur beden nerzuz e trec’hont o sparlou.
* Koulz er goanv hag en hanv e vez en o c’herc’hen
* Stoup ballin ha lien, ha nebeud a vezer
* Ganto e c’houzanvont tom ha ien peb amzer
* En o zreid noaz e vez ganto eur boutou prenn,
* Leun a golo pe blouz bourret gant torchou foen.
* Da zul en em ginklont gant o dillad mezer
* Dioc’h ar c’hiz hag ar vro, ruz, glaz, gwen, du pe wer
* Ne anavezont ket ar seiz nag ar voulouz
* Ne c’houlennont seurt ken nemet beza didrouz.
* E Breiz e lavaren pep bro en deuz e c’hiz
* Neuz lavar bet gwirroc’h. E pep korn euz a Vreiz
* Ez euz e pep parrez a Gastel da Wened
* Kalz a gemm etre gwisk ar wazed, ar merc’hed
* Lod zo great evelhen ha lod all evel hont.
* Du, briket, marellet, e Breiz en em wiskont.
* — o —
* Araok peur lavaret hag araok distaga
* Dioc’h an traou burzuduz hag an traou liou kaëra
* Ha deveuz e pep bro Breiziz war pep tachen
* Hadet stank gant o gwad evel geot er braden
* Ez an a greiz kalon da heulia eun ali
* Roet d’in gant eun den mad n’hellan re da veuli
* Anavezet a bell dre e feiz, e furnez
* Ha gwir Vreizad ouspen leun a zeskadurez.
* Eun taol kaër etouez kant eo pell-zo c’hoarvezet.
* An hini a laran e Naoned digouezet
* Great gant eur Breizad mad hanvet Mikel Marion
* Ginidik a Gemper. Ar skrid a zo gwirion.
* Anez eun den a skiant ne hellan da henvel
* Pegeit e vije c’hoaz choumet an danevel
* A garfen me ama displega pen da ben
* Kuzet evit an holl dindan eur bern boultren ?
* Hen trugarekaat a reomp evit hor bro
* Hag evel d’an ouspen kemend a zizolo
* Pe ho deuz dizoloet koulz brema ha gwec’hall
* Ar pez a zo bet great e Breiz hag e Broc’hall,
* Hag e peb korn er bed gant Breiziz hor C’henvroïz.
* Euz ludu hon tadou e strink lugern war Vreiz.
* Eur stereden nevez en nenvou dispaket
* War Gemper Korintin a daolo kalz a sked
* Re bell e oa bet a guz ha brema ra baro
* Etouez ar stered all dre Vreiz holl tro war dro !
* Er bloaz pevarzek-kant-seiz-ha pevar-ugent
* (Breiziz kez a iude kemend o gwasket kent)
* E tirollaz a bell war hon Bro Breiz-Izel
* Tud sternet a strollad da lakat da vervel
* An duk Fransez Eilved, tad an dukez Anna
* Ha kemend tra droje outan d’en emganna.
* Nep ne zave gantho, koulz gouliet koulz beo
* A stlejent, a vougent, a lakent d’ar maro,
* Hag o madou stlapet a skrab da beb unan
* D’ar c’hrisa oc’h Breiziz e roet ar vrasa rann.
* Oc’h Marion hon c’henvroad eo goulennet eun deiz
* E pe du e troje, gant Bro-C’hall pe gant Breiz
* Kemennet oe d’ezan e komzou grons ha krenn
* Ma na zilesche Breiz en divije poan benn.
* Ne lavaraz eur grik, heb ober van ebet
* Ec’h heuillaz evel kent lezen e vestr karet
* E lemmaz e gleze, e c’hortozaz kannad
* A berz an duk Fransez, araok skei eur Justad
* O velet ne sponte, evel tarz ar gurun
* E tistrink al luc’hed. Marion bepred rak eeun
* A gerze gant e hent daoust ma vele ervad
* Oa gwell tec’het abred eged re zivevad.
* War gresk ez ea bemdez nerz an dud villiget.
* Ar c’helou skign dre ’r vro eo Naoned gourizet
* Mall eo mont d’e skoazia. Mikeal chom war var
* Lezel a ra e di hag e verc’h keaz a gar
* Goullonderi e sac’h, destum c’houec’h ugent den
* O sterna kil ha troad hag eul lestr d’ho dougen
* Neuze stard e galon dirag ar C’hallaoued
* Ez ant a vandennad, e vanniel displeget.
* O tremen dre Gemper dizaoun ha difazi
* Trompillou en e raok e za d’en em lestri
* Ar mor gant an avel ho c’has da Venodet.
* Son skiltr an drompillou dre ma ’zeant a glevet
* Gant enkleo o tremen, o tisken, o sevel
* O vont dre ’n doullennou, a lammou da vervel.
* Pa weljont dira-zo linser glaz ar mor don
* Displeget, dirouven e tridas o c’halon !
* Hag o lestr eveldo euz a lein e wergnou
* Beteg hed e liven a skrij war ar wagou
* En em zevel a ra ; dre ma c’houez an avel
* E koenv stign e c’hoeliou hevel oc’h diouaskel.
* E riskl e zaoulamme euz an eil wag d’eben,
* E pleg, e troc’h ar mor hevel oc’h eur pengwen.
* An dour en dro d’ezan grougronnet gwen ha glaz
* A verv, a iou, a darz hag a strink evel leaz.
* War e lerc’h a weler gant an heol marellet
* eun aër displek ar mor hir roudennet
* О vont, a dro, a rez, о trei hag о tistrei
* О vransel, о luskel, goude oc’h en em rei.
* Al lestr a gerz, a nij, ma e pen ar ster Loër
* Setu hen e Naoned. A dro war dro da ger
* Eur bagad C’hallaoued e gelc’he eur c’houriz.
* En em gavet Marion gantan e Gerneviz.
* Hep chom da ehana ar baotred a Gerne
* A lamm war vuriou kear da zigeri arne.
* Ar wabren en em draill war benn ar C’hallaoued
* A strink a bell, a dost gant kurun ha luc’hed.
* Tan ruz ha bouloudou, a gas en eur zutal
* War o lerc’h ar maro e renkou tud Bro-C’hall
* Evel en eur parkat e weler ar pennou
* Gant an avel hedro stoket a rengennou
* En dro da gaer Naoned bagad ar C’hallaoued
* A veler o plega, o soubla hed a hed.
* Falc’het a renkadou, o koueza bern war vern.
* Beac’h zo, freuz ha dillad, kik, kroc’hen hag eskern
* A zisklop a bastel, ar gwad a red er prad
* Evel dour euz eul lenn eno doun a boullad
* Ar C’hallaoued a giz, n’int ket evit herzel
* Oc’h an taoliou a gouez dioc’h paotred Breiz-Izel.
* — Saillomp brema warno eme Vikeal d’e dud
* Diskennomp en dachen hag en eur zerc’hel iud
* Dizamant, didruez, muntromp-hi, bugale,
* Stardomp hon c’halonou, ha redomp hep dale.
* Arthur n’eo ket maro d’emp ni, va C’herneviz.
* Ar C’hallaoued a derc’h ! ra varvont holl e Breiz. »
* N’en doa peurlavaret m’ho gweljat er grec’hen
* O c’houec’h-ugent hepken, hag e penn e vanden
* Mikeal evel eul leon o redek a benn herr
* Gant e zaou zorn krog stard en e gleze pouner
* O terc’hel a nerz korf e kreiz ar C’hallaoued
* O flastra, o vuntra, o toulla hed a hed
* Evel eur voger veo e klever en o raok
* O strakal dir ha dent, klezeier o terri,
* E veler dre ’n hanter pennou o tigeri.
* Izili o krena, korvou oc’h horjellat
* Hag an dud o koueza vel kazarc’h a buillad.
* Ar prad zo goloet a c’hoad a dud varo
* En e zouez astennet mar zeuz Breiziz maro
* Ar re all en ho zao evel mein-benerez
* Diazez vel moger a wel gant levenez
* O tec’het dira-zo o holl enebourien.
* Ar re o deuz stourmet a zo marv mik ha ien
* Setu en deiz kenta, kenta stourmet Breiziz
* Digoret hep distak bemdez epad daou viz
* Epad daou viz bemdez en draill hag en emgan,
* Ar C’hallaoued e Breiz n’ hellent kaout o alan
* Nag en deiz nag an noz, pa gredent Marion pell
* Evel eul luc’heden pe eur barrad avel
* Her c’hlevet en eun taol gant eun dourni ifern
* O pilad dirazan Gallaoued bern war vern.
* Bepred er renk kenta Mikeal hag e vanden
* E peb leac’h a veze o stourm, o terc’hel penn
* O rei beac’h, o starda, o waska, da vervel
* Hag o klask d’an alar e ero dibeskel.
* Tizet en e galoun pa goueze eur Breizad
* Kerneviz e kounnar a zaille a vagad
* A flastre, a vuntre ouspen kant en e leac’h
* War gein ar C’hallaoued e veze neuze beac’h.
* Pep krogad e tizent, bemdez o deze lamm
* Pa velet Kerneviz nep na veze ket kamm
* Ma n’em deveze c’hoant da c’hounit re e gerc’h
* A dec’he, a rede, hep sellet war e lerc’h.
* Ar C’hallaoued n’hellent en en voaza diouto ;
* Al lestr a gasaz di Kerneviz ouz o bro
* Ho skoaziaz dioc’h e du, a falc’haz hed-da-hed
* Gant e voulou kanol renkajou Gallaoued,
* Ken a oe war an dour evel eur zil toullet
* E-kreiz sked ha moged bete ’r zol goueledet.
* O welet ne harzent, e skuizaz tud Bro-C’hall.
* E penn e Gerneviz ’vel e batron gwechall
* Arc’hel braz an Nenvou gant e gleze skeduz
* Araok an elez vad chomet e ti Jezuz
* A strinkaz en Ifern an holl zrouk-sperejou
* En em zavet dre rok a-eneb o Aotrou,
* Mikeal euz a Gemper a gasaz dioc’h Naoned
* Ar strollad tud estren o doa hi gourizet.
* Dioc’h Naoned ez ejont bronduet, goloet a vez
* Evel gedoun aounik d’ar red, eur mintinvez.
* O lezel war ho lerc’h merkou war beb tachen
* O doa kavet e Breiz paotred d’ho diarben.
* Na piou oant ? Kerneviz marvet gwitibunan
* Heb beza gweach ebed argilet en emgan.
* Mikeal Marion hepken en doe al levenez
* Da welet kear Naoned tennet euz he enkrez
* Da welet ziabell ar C’hallaoued direiz
* Dre ’r riboulou a gavent o tec’het euz a Vreiz.
* Da welet Breiz e vro tennet er meaz a gaon
* Pa ’z eaz e ene kaër a nij eeun d’an Neon.
* O kredi, (na perag ?) dre e daol burzuduz
* Ec’h helje war e lerc’h Breiziz beza eüruz.
* Ar greden-ze en doa frealzet e galon,
* E varvaz laouennoc’h evit e vro Marion
* Koulskoude ouie mad e leze war e lerc’h
* Eur verc’h keaz a garie, heb skoazel nag he berc’h.
* Eur werc’h ne divije eleac’h e holl zanvez
* Kaset gantan d’ar bern nemet poan hag enkrez.
* N’en doa ket marc’hateat da rei e c’hoad, e vuez
* Evit e vro karet, evit an duk Fransez.
* N’oa ket choumet war vor evit boulc’ha, koaza,
* Frita e holl vadou bete ’n tam diveza
* Da sterna, da veva, da baëa Kerneviz
* Eat d’e eul da Naoned da vervel evit Breiz.
* Ha ne dle ket beza gant Breiziz holl meulet
* Eun taol a zo ker kaër na ve kaëroc’h kavet ?
* Eur guchen vihan a dud, hogen braz a galoun
* O vont euz a Gemper hep kaout morc’hed nag aoun
* Euz o enebourien ; goude gwitibunan
* En eur drec’hi bemdez, o vervel en emgan
* Kerneviz o stourmi eneb ar C’hallaoued
* A dal an tri c’hant Spart ken brudet dre ar bed.
* Da veza dalc’het penn beteg an diveza
* Oc’h eur mor a wazed dirollet d’ho laza.
* Breiziz a ziskennaz bemdez war ar braden,
* Ar Sparted a stourmaz diwar gern eun dorgen.
* Ar re ma oe tri c’hant ha Breiziz c’houec’h ugent
* Ar re ma oe trec’het, hor c’henvroiz ne oent.
* Kerkoulz a Leonidaz oa Marion, ma n’oa gwell
* Hennez a oa Roue ha ganet a ouen huel.
* Heman evel Kunvall, bourc’hiz mad ha dister,
* Eleac’h choum en e gear pa c’helle dibreder,
* A roaz korf ha madou d’e vro, d’e vestr karet
* Hep klask sked na gedal beza gant den meulet !
* Abaoue ma zeo maro, ankounac’het siouaz,
* N’en deuz bet brud ebed bete brema biskoaz,
* Koulskoude ez eo mall lakat da dregerni
* An henkleo dre Vreiz holl, dre Gerne, d’e veuli.
* Ha dre Gemper ivez, eno eo bet ganet
* An den ma kalounek a zigelc’haz Naoned.
* Ma vije va mouez kre, (siouaz d’in eo toc’hor),
* E pep korn euz a Vreiz, er menez, en arvor,
* Ec’h embanfen d’an holl hano Mikeal Marion
* En eur lavaret huel : evel hema gwirion
* Breiziz karomp hon Bro, marvomp kent he dinac’h
* Ne deuz he fav er bed, e Bro-C’hall, e nep leac’h.
* Hogen pa ne hellan he veuli ’vel m’eo red
* Pa n’oun nemed henkleo eur Breizad a spered
* Ra zeuio war va lerc’h eun den a skiant gwiziek
* Da zevel bet en oabr hor c’henvroad kalonek.
* D’hen rei d’an holl da skouer hen hag e Gerneviz.
* Oc’h ober o skeuden da dol eur sked war Breiz,
* Heb tenna warnezhi drou-ranz ar C’hallaoued,
* Oc’h pere pell amzer hon euz bet enebet.
* Brema, an holl her goar, omp amezeien vad
* Daoust m’ho deuz hon gwasket. Er bed netra ne bad.
* Pep tra deu d’he amzer evel m’em euz laret
* An hanv goude ar goanv, goude klenved iec’hed.
* Hag ar maro war lerc’h, da grenna, da derri.
* Liammou fall ha mad, mignounach, kasouni.
* GAB MILIN.
* ↑ Araok mervel, ar barz Per Pronost, Doue d’e bardono, en doa testamantet al labour-ma d’hor c’helaouen. Bet en doa anezan digant an Aot. Koronal Bourgeois, maro ive siwaz, pehini en doa prenet anezan pell-zo digant intanvez Milin.
* ↑ pays de Galles